**Ein gweledigaeth**

Bydd y rhwydwaith Cynnwys y Cyhoedd mewn Addysg ac Ymchwil (PEER) yn yr Ysgol Gwyddorau Gofal Iechyd yn datblygu i fod yn adnodd cyfoethog ac amrywiol o bobl a sefydliadau o'r gymuned leol yng ngogledd Cymru sy'n fodlon gweithio mewn partneriaeth gyda staff a myfyrwyr, er mwyn cydweithio i ddatblygu ymchwil, gwybodaeth ac ymarfer gofal iechyd. Byddwn yn gwneud hyn trwy ddatblygu rôl arweiniol o ran cynnwys y cyhoedd, ac yn cynnwys y cyhoedd lle bynnag y bo'n bosib mewn ymchwil, recriwtio, ac addysgu a dysgu.

**Ein diben**

Datblygu rhwydwaith cryf yn cynnwys grŵp amrywiol o bobl sy'n fodlon cyfrannu eu gwybodaeth a'u profiad i staff a myfyrwyr yr Ysgol Gwyddorau Gofal Iechyd er mwyn creu amgylchedd dysgu o ansawdd uchel sy'n ymateb i anghenion lleol a chenedlaethol. Bydd y rhwydwaith yn cyfrannu at yr holl agweddau ar gynllunio a chyflwyno'r cwricwlwm gan helpu i gael hyd i atebion newydd i heriau iechyd lleol mewn ymchwil ac ysgoloriaeth. Bydd y rhwydwaith yn gymwys yn ddiwylliannol wrth ymateb i'r iaith Gymraeg a gyrwyr polisi cenedlaethol a rhyngwladol eraill ac o ran cwrdd â'r amcanion canlynol.

**Ein Hamcanion**

* Cyfrannu at ysgolheictod ac ymchwil sy'n rhagori'n rhyngwladol wedi'u cymhwyso i bolisi ac ymarfer gofal iechyd er mwyn gwerthuso, datblygu, a lle bo hynny'n bosibl, gwella gofal iechyd ac iechyd.
* Cymryd rhan mewn profiadau addysgu a dysgu i fyfyrwyr a staff, wrth fabwysiadu'r dulliau addysgu a dysgu mwyaf priodol sy'n cynnig dewis, hyblygrwydd a chyfleoedd rhyngbroffesiynol i fyfyrwyr.
* Cyd-gynhyrchu gydag ymarferwyr o'r amrediad llawn o gefndiroedd proffesiynol i gymryd rhan mewn dysgu gydol oes a fydd yn hyrwyddo ymarfer clinigol a phroffesiynol o'r safon uchaf.
* Gweithio mewn partneriaeth â'r brifysgol, darparwyr ac asiantaethau gofal iechyd yn rhanbarth Cymru yn bennaf, ar ymchwil, addysg ac ysgolheictod ym maes gofal iechyd.
* Ymgorffori ymwybyddiaeth o iaith a diwylliant mewn ymchwil ac arfer gofal iechyd ac ymateb yn sensitif i anghenion ieithyddol siaradwyr Cymraeg.

**Ein cyd-destun strategol**

Mae'r rhwydwaith yn gweithredu yng nghyd-destun gofynion proffesiynol (NMC) mewn ymarfer gofal iechyd. Mae profiadau'r defnyddwyr gwasanaeth a'r gofalwyr yn werthfawr fel rhan bwysig o wella ymarfer gofal iechyd ac wrth ddatblygu ffyrdd newydd o weithio gyda staff, myfyrwyr a'r cyhoedd tuag at adfer ffyrdd o fyw iach yn y gymuned leol. Mae datblygu dull cadarn sy'n canolbwyntio ar adfer iechyd a grymuso wrth weithredu gofal iechyd, yn gosod yr unigolyn yn ganolbwynt i'w hanghenion gofal ac yn rhoi llai o straen ar wasanaethau iechyd a gofal cymdeithasol lleol. Er mwyn datblygu yn y cyd-destun strategol hwn, bydd y rhwydwaith yn canolbwyntio ar gyd-greu a rhannu hanesion ac ymarfer da ymhlith myfyrwyr, defnyddwyr gwasanaeth a gofalwyr. Bydd aelod staff yn ymgymryd â gwaith arweiniol cynnwys y cyhoedd ac yn hwyluso'r rhwydwaith. Effaith y strategaeth hon fydd cyd-gynhyrchu naratif am ofal iechyd rhagorol sy'n canolbwyntio ar ddatblygu ymchwil ac ymarfer o fewn holl feysydd cyfraniad budd-ddeiliaid lleol.

**Rhagoriaeth**

Mae cryfderau presennol y rhwydwaith Cynnwys y Cyhoedd mewn Addysg ac Ymchwil yn cynnwys gwneud cysylltiadau rhwng pobl leol a sefydliadau sy'n rhannu'r amcan o wella a darparu ymarfer gofal iechyd rhagorol. I'r perwyl hwn, mae'r rhwydwaith yn croesawu aelodaeth amrywiol o bobl sydd â rôl debyg mewn sefydliadau eraill neu sy'n dymuno chwarae mwy o ran fel aelodau annibynnol o'r rhwydwaith. Mae cronfa ddata o gyfeiriadau e-bost bellach wedi'i chreu dan ofal aelod arweiniol cynnwys y cyhoedd sy'n ei gwneud yn haws cysylltu ag aelodau ac yn gwella cyfathrebu rhwng aelodau cyswllt mewn sefydliadau eraill. Mae'r rhwydwaith hefyd yn darparu dull integredig o nodi anghenion staff a myfyrwyr sydd eisiau cynnwys y cyhoedd yn y gweithgareddau canlynol, ond nid yn gyfyngedig iddynt:

* Addysgu ac Asesu
* Cyfranogwyr neu gyfleoedd ymchwil
* Cyfweld â chyfranogwyr ar gyfer ymchwil
* Cyfweld â myfyrwyr ar ôl iddynt wneud cais UCAS
* Cyfrannu at ddatblygu cwricwlwm/modiwl
* Cyfrannu at gynllunio neu ail-ddilysu rhaglenni'n broffesiynol
* Creu cynllun a deunydd cwrs ar y cyd.

**Ein blaenoriaethau**

Prif flaenoriaethau'r rhwydwaith Cynnwys y Cyhoedd mewn Addysg ac Ymchwil ar gyfer 2016 yw:

* Sicrhau bod y ***Rhwydwaith Cynnwys y Cyhoedd mewn Addysg ac Ymchwil*** yn tyfu'n rhwydwaith helaeth o aelodau cyhoeddus ac yn darparu storfa o wybodaeth ar gyfer gweithgareddau cynnwys y cyhoedd.
* Creu **Panel Ymgynghorol** o aelodau presennol sy'n fodlon gweithio fel ymgynghorwyr ar ddogfennau a pholisïau.
* Sicrhau gofod cyhoeddus addysgiadol a hawdd mynd ato drwy gyfrwng gwe-dudalen ar gyfer aelodau o'r cyhoedd a sefydliadau eraill sy'n dymuno cysylltu ag **Aelod Arweiniol Cynnwys y Cyhoedd**.
* Gweithio mewn partneriaeth â phrifysgolion eraill yng Nghymru i ddatblygu rhwydwaith **Defnyddwyr Gwasanaeth a Gofalwyr Cymru Gyfan** i ddatblygu llais cryf i ddefnyddwyr gwasanaeth a gofalwyr yn cynnwys y cyhoedd ym meysydd addysg uwch a gofal iechyd.
* Annog a gwella dialog a chysylltiadau **Gwyddorau Gofal Iechyd** rhwng staff, myfyrwyr a defnyddwyr gwasanaeth a gofalwyr.
* Codi proffil **ymchwil ac ymarfer gofal iechyd rhagorol** o fewn yr Ysgol Gwyddorau Gofal Iechyd trwy annog datblygu'r gwaith o gynnwys cleifion a'r cyhoedd.
* Adnabod a threfnu **anghenion hyfforddi'r aelodau cyhoeddus** yn ôl canllawiau rhwydwaith Cynnwys y Cyhoedd mewn Addysg ac Ymchwil a chyrff rheoleiddio proffesiynol eraill.
* Gwneud **defnydd da o dechnoleg** i wella cyrhaeddiad a llwyddiant cynnwys y cyhoedd mewn addysg ac ymchwil, yn yr Ysgol Gwyddorau Gofal Iechyd a'r gymuned leol.

**Gweithredu strategaeth**

Bydd y gweithgareddau canlynol yn cefnogi'r gwaith o weithredu Strategaeth Cynnwys y Cyhoedd

* Cynnwys y cyhoedd a budd-ddeiliaid eraill mewn datblygu a chynnal y strategaeth.
* Datblygu a chynnal grŵp ymgynghorol er mwyn derbyn adborth tryloyw a hyblyg ar ddogfennau, hyfforddiant a pholisïau.
* Annog cyd-gynhyrchu a chyd-greu deunyddiau sy'n hyrwyddo rhwydwaith Cynnwys y Cyhoedd mewn Addysg ac Ymchwil yn cynnwys taflenni newyddion a gwybodaeth am y rhwydwaith.
* Datblygu strategaeth hyfforddiant i gynnwys y cyhoedd yn holl feysydd gweithgareddau'r ysgol.
* Ceisio cael cefnogaeth gan brifysgolion eraill yng Nghymru, sefydliadau lleol a chenedlaethol a'r llywodraeth, trwy ymwneud â'r Rhwydwaith Defnyddwyr Gwasanaeth a Chynnwys Gofalwyr Cymru Gyfan.
* Datblygu a chynnal sianeli cyfathrebu rhwng y gymuned leol a'r Ysgol Gwyddorau Gofal Iechyd i annog cyfranogiad yng ngweithgareddau'r ysgol.
* Datblygu strwythur cefnogol cryf i'r rhwydwaith sy'n dangos amrywiaeth a gwydnwch wrth gefnogi cynnwys y cyhoedd mewn addysg ac ymchwil.

**Strwythur y rhwydwaith Cynnwys y Cyhoedd mewn Addysg ac Ymchwil**

Bydd raid i strwythur y rhwydwaith adlewyrchu a chefnogi dull ymatebol a hyblyg o gynnwys y cyhoedd fel yr amlinellir uchod. Felly mae’r strwythur yn seiliedig ar yr egwyddorion canlynol mewn perthynas â chynnwys y cyhoedd:

* Datblygu rhwydwaith hygyrch a hyblyg i annog amrywiaeth o aelodau yn cynnwys pobl anodd eu cyrraedd.
* Datblygu a chynnal y rhwydwaith yn cynnwys panel ymgynghorol o aelodau i gael adborth ar ddogfennau, hyfforddiant a pholisïau.
* Darparu sianel gyfathrebu agored i'r holl aelodau gael mynediad i'r rhwydwaith drwy Aelod Arweiniol Cynnwys y Cyhoedd a fydd hefyd yn hwyluso'r rhwydwaith.
* Cwrdd ag anghenion penodol y staff a'r cyhoedd mewn addysg ac ymchwil ac adnabod a darparu hyfforddiant ym mhob agwedd ar weithgareddau'r Ysgol.
* Datblygu'r defnydd o dechnoleg drwy'r wefan ac adnoddau cyfryngau cymdeithasol eraill i gynnwys y cyhoedd mewn digwyddiadau a gwybodaeth am raglenni yn yr Ysgol.
* Adrodd yn ôl a bod yn eitem sefydlog ar agenda cyfarfodydd Bwrdd Astudiaethau'r Ysgol.